MS «Robas»

MS «Robas» er en norsk brønnbåt bygget i 1998 ved Aas Mekaniske Verksted som byggenummer 149. Skipet var verftets 6. bygg som Aas leverte til Rostein, og Aas Mekaniske Verksted sin brønnbåt nummer 20. MS «Robas» ble levert til Rostein, på den tiden Rofisk AS den 7. mars 1998. Skipet har en lengde på 34,52 meter og en bredde på 9,5 meter. Skipets lasterom rommet 500 kubikkmeter. Fisken blir lastet levende om bord. En Caterpillar 3508 TA serie B dieselmotor med ytelse på 748 BkW ved 1600 omdreininger i minuttet sørger for skipets fremdrift. Dette gir skipet en toppfart på 11 knop. MS «Robas» har 5 lugarer, med en total kapasitet til 6 personer. MS «Robas» gjennomgikk en ombygging i 2006 ved Blaalid AS.  


== Skipskollisjonen i Kobbeleia ==

MS «Robas» kolliderte i 2011 med MS «Rana Frakt». Hendelsen skjedde i Kobbeleia i nærheten av Vatlestraumen, utenfor Bjorøy. Begge fartøyene fikk hull i baugen, men kun MS «Robas» tok inn vann etter sammenstøtet. For å være sikker på at skipet ikke skulle synke styrte mannskapet skipet på grunn med vilje. Med seg hadde MS «Robas» 100 tonn laks. Verdien av lasten ble anslått til å være mellom to og tre millioner kroner. Fisken ble levert til et nærliggende slakteri for å unngå tap av fisk. Etter dette ble skipet liggende på verksted i Bergen i 46 dager. Bergen tingrett konkluderte i 2014 med at det var Rana Frakt som hadde skyld i sammenstøtet. Like før kollisjonen hadde styrmannen om bord i MS «Rana Frakt» sendt matrosen som var med som utkikk vekk fra skipets bro for å sjekke en ventil. Tingretten mente dette brøt med sjøveisregel nummer 5, som oppsummert sier at det ikke er tilstrekkelig at skipsfører står alene på broen i farvann av denne karakter. Retten kunne også konkludere med at MS «Rana Frakt» ga for liten plass til nordgående trafikk. MS «Robas» ble bevisst styrt på land for å unngå å synke. Dette ga ikke grunnlag for skylddeling. Rana Frakt ble dømt til å betale ni millioner kroner i erstatning til Rostein, men valgte å anke saken. Hendelsen ble i juni 2014 behandlet i Gulating lagmannsrett som konkluderte med at begge skipene hadde skyld i hendelsen. Gulating argumenterte blant annet med at MS «Robas» burde brukt lydsignal for å signalisere at de endret kurs mot styrbord. Lyskasteren til MS «Robas» ble brukt sjenerende mot Rana Frakt. «Oppsummert finner lagmannsretten at begge fartøy har bidratt opp mot situasjonen, og finner det vanskelig å si at det ene har bidratt mer enn det andre» -Gulating lagmannsrett. Rostein måtte betale 1,5 millioner kroner i erstatninger og omkostninger. Rana Frakt måtte betale totalt 3,9 millioner kroner.


== Dødsfall i 2020 ==
MS «Robas» fikk en del medieomtale i 2020 da en 57 år gammel mann fra Brattvåg som arbeidet på et av rederiets skip falt på sjøen og omkom ved kai i Sortland. Mannen skulle gå om bord i MS «Robas» da han falt på sjøen. Han ble dratt på land like etter. Det ble utført livreddende førstehjelp, uten hell. Mannen ble erklært død på stedet. Dette var andre gang rederiet mistet en av sine ansatte i en arbeidsrelatert ulykke, i løpet av en periode på 32 år. Resten av mannskapet om bord på MS «Robas» ble ivaretatt av kriseteam i kommunen.


== Referanser ==


== Eksterne lenker ==
(en) Robas (ship, 1998) – kategori av bilder, video eller lyd på Commons 
(en) Robas – Den internasjonale sjøfartsorganisasjonen